ÎPS Teodosie, arhiepiscopul Tomisului, a fost trimis în judecată de către DNA Constanța. Alături de el este judecat și preotul Ilie Petre, consilier economic al Arhiepiscopiei Tomisului.
Potrivit informațiilor din presa locală, dosarul a fost instrumentat de către magistratul Andrei Bodean, fost procuror în cadrul Direcției Naționale Anticorupție – Serviciul Teritorial Constanța, în prezent procuror în cadrul Parchetului de pe lângă Tribunalul Constanța.
Procurorii DNA Constanța au dispus trimiterea în judecată a lui IPS Teodosie, arhiepiscopul Tomisului. Vizat de acest dosar este și preotul Ilie Petre, consilier economic al Arhiepiscopiei Tomisului, conform informațiilor publicate de Ziua de Constanța.
Dosarul se află acum la Curtea de Apel Constanța, unde a fost trimis pentru soluționare.
ÎPS Teodosie și 'o mană cerească'
Amintim că la data de 5 decembrie 2023, procurorii din cadrul Direcției Naționale Anticorupție – Serviciul teritorial Constanța au anunțat dispunerea efectuării „în continuare a urmăririi penale față de suspecții: „PETRESCU TEODOSIE, arhiepiscop al Tomisului (funcționar public în sensul legii penale), pentru săvârșirea infracțiunii de cumpărare de influență, P.I., un consilier în cadrul Arhiepiscopiei Tomisului, pentru săvârșirea infracțiunii de complicitate la cumpărare de influență“.
În ordonanța procurorilor se arată că, în cauză, la această etapă procesuală, există aspecte din care rezultă suspiciunea rezonabilă ce conturează următoarea stare de fapt:
În luna iulie a anului 2023, suspectul Petrescu Teodosie, în calitatea menționată mai sus, ar fi promis suma de 160.000 de lei unui om de afaceri (martor în cauză), reprezentând un procent de 20% din suma de 800.000 de lei, pe care acesta din urmă ar fi trebuit să o obțină pentru Arhiepiscopia Tomisului, în urma folosirii influenței pe care ar fi afirmat că ar fi avut-o asupra funcționarilor cu drept de decizie în această privință din cadrul Secretariatului de Stat pentru Culte.
La acea discuție ar fi participat și celălalt suspect, acesta fiind cel care ar fi negociat cu omul de afaceri termenii în care urma să fie pusă în practică „înțelegerea” respectivă. Suma de 800.000 de lei ar fi urmat să fie utilizată pentru finanțarea unor lucrări de construcție ori reabilitare a unităților de cult aflate în subordinea Arhiepiscopiei Tomisului.
”Asta este mană cerească ce spuneți dumneavoastră”, a fost reacția lui ÎPS Teodosie când a auzit că obține finanțarea.
Celor doi suspecți li s-au adus la cunoștință calitatea procesuală și acuzațiile, în conformitate cu prevederile art. 307 Cod de procedură penală.
Facem precizarea că efectuarea în continuare a urmăririi penale este o etapă a procesului penal reglementată de Codul de procedură penală, activitate care nu poate, în nicio situație, să încalce principiul prezumției de nevinovăție.
Amintim că Recorder.ro a publicat o investigație în care preotul Petrică Leașcu s-ar fi prezentat liderilor religioși din Dobrogea, din postura unui om de afaceri conectat politic și care ar fi putut să obțină diverse finanțări de la Secretariatul de Stat pentru Culte în schimbul unui procent de 20%.
Conform Recorder.ro, Petrică Leașcu s-a întâlnit și cu IPS Teodosie, primul prezentându-se, conform Recorder, drept un om cu putere politică.